Suomen naiset voittivat Ruotsi-maaottelun, miehille murskatappio
Sunnuntai 13.9.2015 klo 17.29 (päivitetty klo 17.48)
Suomen naiset ovat voittaneet Ruotsin yleisurheilumaaottelussa Tukholmassa 213,5-193,5. Miesten ottelussa Ruotsi otti ylivoimaisen voiton Suomesta lukemin 231-179.
Ruotsi on voittanut miesten maaottelun nyt neljä kertaa perättäin. Naisissa Suomi palasi voittokantaan ensi kertaa sitten vuoden 2012. Viime vuonna Ruotsi vei naisten voiton täpärästi kahdella pisteellä.Ruotsin 52 pisteen voittomarginaali miehissä ei aivan yllä maaotteluhistorian suurimpaan voittoon. Kaksi vuotta sitten Ruotsi vei voiton 62 pisteen erolla. Nyt ero oli jo eilisen jälkeen 59 pistettä, mutta sunnuntai oli Suomelle vahvempi päivä.Suomen miehet ottivat tänään kolmoisvoitot moukarissa ja keihäässä. Pitkän kauden rasituksista väsynyt Tero Pitkämäki voitti keihään tuloksella 84,42. Hän jätti kisan kesken kolmannen kierroksen voittoheittonsa jälkeen.Ari Mannio heitti 82,85 ja Teemu Wirkkala 82,73. Ruotsin Kim Amb jäi neljänneksi tuloksella 80,72.Moukarissa Suomen ykköstykki oli David Söderberg, joka voitti 76,44 kantaneella heitollaan.Naisissa Suomelle kertyi onnistumisia läpi päivän ja ero Ruotsiin kasvoi vähitellen. Päivän ainoa kolmoisvoitto irtosi Matilda Bogdanoffin johdolla 100 metrin aidoista. Bogdanoffin voittoaika oli 13,57.Ensi vuonna Ruotsi-ottelu kisataan Tampereella. STT